CELEX: 62006TN0347
Language: bg
Date: 2006-12-04 00:00:00
Title: Дело T-347/06: Иск, предявен на 4 декември 2006 г. — Nynäs Petroleum и Nynas Belgium/Комисия

27.1.2007   
            
            
               BG
            
            
               Официален вестник на Европейския съюз
            
            
               C 20/18
            
         Иск, предявен на 4 декември 2006 г. — Nynäs Petroleum и Nynas Belgium/Комисия
   (Дело T-347/06)
   (2007/C 20/26)
   Език на производството: английски
   Страни
   
      Ищци: AB Nynäs Petroleum (Стокхолм, Швеция) и Nynas Belgium AB (Завентем, Белгия) [представители: A.Howard, Barrister и M.Dean, Solicitor]
   
      Ответник: Комисия на Европейските общности
   Искания на ищците
   
               —
            
            
               да се отмени член 1 от решението, доколкото същият предвижда солидарна отговорност за AB Nynas;
            
         
               —
            
            
               да се отмени член 2 от решението, доколкото същият налага на Nynas глоба от 13,5 милиона еуро или, субсидиарно, да се намали съответно размерът на глобата, и
            
         
               —
            
            
               да се осъди Комисията да заплати съдебните разноски.
            
         Правни основания и основни доводи
   Ищците претендират частична отмяна на Решение на Комисията C(2006) 4090 окончателен от 13 септември 2006 г. по дело COMP/F/38.456 — Битум — Нидерландия, с което Комисията е приела, че ищците, заедно с други предприятия, са нарушили член 81 ЕО като многократно и колективно са определяли брутната цена, еднаквия размер на отстъпката върху брутната цена в полза на участващите пътностроителни предприятия и по-нисък размер на максималната отстъпка върху брутната цена за другите пътностроителни предприятия при продажба и покупка на битум за пътни настилки в Нидерландия.
   В подкрепа на иска ищците твърдят, на първо място, че Комисията е допуснала грешка при прилагане на правото и грешка в преценката, като е приела, че Nynäs Petroleum е солидарно отговорно за нарушението, извършено от Nynas Belgium, тъй като Nynas Belgium е действало като самостоятелно юридическо лице, което определя своята търговска политика независимо от Nynäs Petroleum. Според ищците, Комисията не е доказала, че Nynäs Petroleum е имало възможност да направлява действията на Nynas Belgium до степен да го лиши от каквато и да е реална независимост при определяне на неговото собствено поведение на пазара.
   На второ място, ищците твърдят, че в противоречие с принципа на законните очаквания и принципа за равно третиране Комисията не се е съобразила с разпоредбите на Известието за сътрудничество (1), като не е приела за значителна информацията, доброволно представена от ишците в съответствие с Част Б от Известието за сътрудничество и е отказала на същите намаление поради оказано сътрудничество. Освен това, ищците твърдят, че Комисията е допуснала следните грешки при прилагане на правото и грешки в преценката:
   
               —
            
            
               Комисията неправилно е приела, че по естеството си представената от ищците информация не увеличава възможността за Комисията да докаже нарушението, предвид че други нарушители вече са признали нарушението и с други отговори на искането за информация вече е потвърдено провеждането на системни срещи;
            
         
               —
            
            
               Комисията неправилно е приела, че представената от ищците информация не е значителна.
            
         
      (1)  Известие на Комисията относно освобождаване от глоби и намаляване на глоби в случаите на картел (неофициален превод) (ОВ C 45, 2002 г., стр. 3).